“โตโยต้า” รับยอดขายเดือนก.พ.ตก 17% หลังเศรษฐกิจชะลอตัว-การบริโภคหด
“โตโยต้า” รับยอดขายเดือนก.พ.ตก 17% อยู่ที่ 68,271 คัน ผลกระทบเศรษฐกิจชะลอตัว-การบริโภคหดจากความกังวลสถานการณ์โควิด-19
“โตโยต้า” รับยอดขายเดือนก.พ.ตก 17% อยู่ที่ 68,271 คัน ผลกระทบเศรษฐกิจชะลอตัว-การบริโภคหดจากความกังวลสถานการณ์โควิด-19
26 มี.ค. 2563

นายสุรศักดิ์ สุทองวัน รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด เปิดเผยสถิติการขายรถยนต์ประจำเดือนกุมภาพันธ์ 2563 โดยมีปริมาณการขาย 68,271 คัน ลดลง 17.1% เมื่อเทียบกับช่วงเดียวกันของปีที่ผ่านมา ประกอบด้วย รถยนต์นั่ง 27,356 คัน ลดลง 15.6% รถยนต์เพื่อการพาณิชย์ 40,915 คัน ลดลง 18.1% ขณะที่รถกระบะขนาด 1 ตัน ในเซกเมนท์นี้ มีจำนวน 33,376 คัน ลดลง 18.5% สืบเนื่องมาจากสถานการณ์เศรษฐกิจที่ชะลอตัว รวมถึงผู้บริโภคยังมีความกังวลเกี่ยวกับการแพร่ระบาดของไวรัสโควิด-19 ทำให้ยังคงระมัดระวังการใช้จ่าย
ส่วนตลาดรถยนต์สะสม 2 เดือน (ม.ค.-ก.พ.) มีปริมาณการขาย 139,959 คัน  ลดลง 12.8% เมื่อเทียบกับช่วงเวลาเดียวกันของปีที่ผ่านมา โดยตลาดรถยนต์นั่ง ลดลง 7.9% ตลาดรถยนต์เพื่อการพาณิชย์ ลดลง 15.9% เป็นผลมาจากความกังวลเกี่ยวกับการแพร่ระบาดของไวรัสโควิด-19 ซึ่งส่งผลกระทบต่อการดำเนินชีวิตของประชาชน และเศรษฐกิจของประเทศในภาพรวม
นอกจากนี้ความไม่แน่นอนของเศรษฐกิจไทยและเศรษฐกิจโลกยังเป็นอีกหนึ่งปัจจัยที่ทำให้ความเชื่อมั่นของผู้บริโภคปรับตัวลดลง แต่อย่างไรก็ตามค่ายรถยนต์ยังคงมีความพยายามนำเสนอผลิตภัณฑ์และกิจกรรมส่งเสริมการขายให้กับลูกค้าผ่านช่องทางออนไลน์ต่าง ๆ ดังนั้นแนวโน้มของตลาดรถยนต์ในเดือนมีนาคมยังคงเป็นที่น่าจับตามอง